Ses vas vir George-moordFoto: SAPD/Facebook Vier mans en twee vroue is in hegtenis geneem in verband met die moord op ŉ man van Pacaltsdorp in George in die Wes-Kaap. “Die ses persone is Vrydag in hegtenis geneem nadat Cornelius Jansen in Januarie verdwyn het,” het kapt. Malcolm Pojie, provinsiale polisiewoordvoerder, Maandag gesê. Jansen is vermoedelik op 16 Januarie om 23:00 vir die laaste keer gesien toe hy sy huis verlaat het. Alle soektogte om hom op te spoor, was onsuksesvol. Die polisie het op 28 Januarie reageer nadat daar ŉ brand by sy huis uitgebreek het. “Beendere en bloed is in die puin gevind en vir forensiese toeste gestuur,” het Pojie gesê. Die inhegtenisnemings volg nadat laboratoriumtoetse bepaal het dat die oorskot aan ŉ mens behoort het. Verdere ondersoek het bepaal dat Jansen heel waarskynlik nooit sy huis verlaat het nie.” DNS-toetse moet nog gedoen word om die identiteit en oorsprong van die oorskot te bevestig. Die ses verdagtes, tussen 20 en 52 jaar oud, moet Maandag in die George-landdroshof verskyn.